தொழிலாளர் தலைவர் என் நண்பர் திரு.வி.க கஷ்டப்படுகிறார் என்றால், எனக்குப் பரிதாபம் உண்டுதான். ஆனால் "ஆ! நீயும் மாட்டிக் கொண்டாயா? உன்னிடமும் பார்ப்பனப் பாம்பு கடிக்க வருகிறது பார்" என்று கூட திரு.வி.க வுக்குச் சுட்டிக்காட்ட சந்தோஷப்படுவேன். "காந்தியத்தைப் பின்பற்று என்கிற காந்திய சிஷ்யர்கள் தானே இந்தத் தொல்லைகளைக் கொடுக்கிறார்கள். இந்நிலையில் திரு.வி.க எதற்காக காந்தியத்தை வளர்க்க வேண்டும்? இல்லை இந்தக் காந்தியாராவது ஏதாவது ஒரு வார்த்தை சொன்னாரா? தொழிலாளர்கள் மீது தடியடி, அவர்கள் தாய்மார்கள் மீது கண்ணீர்ப் புகை, ஆகியவைகளைப் பிரயோகம் செய்யும் பொழுது, இவர் காந்தியத்தைப் பின்பற்றுவது என்ன நியாயம், 'பாலுக்கும் காவல், பூனைக்கும் தோழனா? உண்மையைக் கூற வேண்டுமானால், இன்று நடக்கும் பி.அண்ட் சி.மில் தொழிலாளர் போராட்டம் ஆரியர் - திராவிடர் போராட்டமேயாகும். இந்தப் போராட்டத்திலே தொழிலாளர்கள் தோல்வி அடைந்தால் இது திராவிடர்களுடைய தோல்வியே ஆகும். திராவிடர்களுக்குப் பலக் குறைவேயாகும். ஆகவே, தோழர்களே இத்தொழிலாளர் நெருக்கடியைச் சமாளிக்க திராவிடர்கள் ஒவ்வொருவரும் ஆதரிக்க வேண்டும். சர்க்காருக்குக் கூட நான் சொல்வேன். தொழிலாளர்கள் தோல்வியடைந்து சர்க்கார் வெற்றி அடைந்தோம் என்று எண்ணினால், கட்டாயம் ஏமாந்து போவார்கள். தொழிலாளர்களுடைய உணர்ச்சியை என்றும் அடக்கவே முடியாது. உண்மையிலே இந்தச் சர்க்கார் பொது மக்களுடைய நலத்தைக் கவனிக்கும் சர்க்காராய் இருந்தால் உடனே இதற்குப் பரிகாரம் தேட வேண்டும். தேடாவிட்டால் தொழிலாளர் உலகமே சர்க்காருக்கு எதிரியாகிவிடும்.